Paschalis, episcopus, servus servorum Dei, dilecto filio Guilielmo abbati sancti Satyri, salutem et apostolicam benedictionem. Divinis preceptis et apostolicis informamur exemplis ut pro omnium ecclesiarum statu impigro vigilemus affectu. Ea propter ab ecclesia sancti Satyri, quam tuo regimini per Dei gratiam novimus esse commissam, eas quas diu passa est, inspirante domino, removere curamus injurias. Terram siquidem Meve quam Mattildis venerabilis femina, loci vestri fundatrix, beato Satyro pro sua devotione obtulerat, Rainaldus, miles de Marca seculari violentia occupavit, qui urgente tandem egritudine ductus ad mortem Domnum Girardum priorem monasterii de Caritate visitacionis et penitencie gratia evocavit, a quo cum viaticum petiisset accipere neutiquam meruit nisi a sacrilega predicti juris invasione cessaret. Tunc is penitentia et sacrilegii culpam evidenter agnoscens terram ipsam ecclesie in plurimorum testium contemplatione restituit. Quo defuncto, defunctis etiam duobus filiis ejus, Guido Salonis filius et Umbaldus Candidus, qui duo duas Rainaldi filias duxerant, rursus in ecclesie injurias proruperunt. Quos non longe post divinum est judicium subsecutum. Tres enim filii Guidonis et uxor ejus et Umbaldus Candidus in matura morte preventi sunt. Guido igitur et duo filii ejus Fromundus et Hugo superstites et Rainaldus Umbaldi Candidi filius divini judicii timore perterriti, accepta etiam a vobis aliqua pecunie quantitate, terram Meve quam invaserant ante altare beati Satyri coram multis testibus reddiderunt. Nos ergo presenti decreto statuimus ne unquam aut illis aut aliquibus secularibus personis liceat supradictam terram invadere et ecclesie beati Satyri in parte hac injurias irrogare. Quod qui presumpserit tamquam sacrilegii reus excommunicationis sententia feriatur. Ego Paschalis Catholice ecclesie episcopus S.S. Datum Autissiodori per manum Johannis diaconi ac bibliothecarii, IIII kalendas junii, indictione XV. Incarnationis Dominice anno M.C.VII. Pontificatus autem domini Paschalis secundi, pape, octo.